Kako čitati Sveto pismo?

Već na prvim stranicama Knjige Postanka ulazimo u veličanstvenu priču o ljubavi svemogućega, milosrdnoga i dobrostivoga Boga Stvoritelja koji se objavljuje čovjeku. Biblija sadrži samu Božju riječ, što znači da je istinita, pouzdana i vjerodostojna (2 Tim 3, 16).

Biblija nam također otkriva tko smo pred svetim Bogom: grešni i ranjeni ljudi, odvojeni od Boga zbog grijeha. No njezina središnja poruka jest radosna vijest da su otkupljenje i obnova mogući po vjeri u Isusa Krista.

Upoznati Isusa

Bog je poslao svoga Sina, Isusa Krista, na svijet da umre za grijehe koji su nas odvojili od Boga. Njegovom žrtvom na križu i njegovim uskrsnućem naši su grijesi oprošteni, a naš je odnos s Bogom ponovno uspostavljen.

Biblija nam je dana kako bismo „vjerovali u ime Sina Božjega i znali da imate život vječni“ (1 Iv 5, 13). Upoznajući Isusa kroz Sveto pismo, oslobađamo se grijeha i smrti (usp. Iv 8, 31-32).

Kako čitati Bibliju?

1. Započnite Evanđeljem, nekom od poslanica ili Knjigom Postanka

Evanđelja

Ako prvi put čitate Bibliju, najbolje je započeti jednim od četiriju Evanđelja – Matejem, Markom, Lukom ili Ivanom. Evanđelje znači „Radosna vijest“, a upravo ona upoznaju čitatelja s utjelovljenim Bogom, Isusom Kristom. Govore o njegovu zemaljskom djelovanju, smrti, ukopu i uskrsnuću.

Koje odabrati?

Ako želite kraći i sažetiji pregled Isusova života, započnite Evanđeljem po Marku. Sa svojih šesnaest poglavlja ono je dinamično i usredotočeno na najvažnije događaje iz Isusova života. Iako nije toliko opširno kao ostala Evanđelja, pruža izvrstan uvod u Kristovo djelovanje.

Ako želite dublje upoznati Isusa, posegnite za Evanđeljem po Ivanu. Njegov autor jasno predstavlja Isusa kao obećanoga Mesiju, Spasitelja svijeta i izvora našega spasenja.

Poslanice

Možete započeti i nekom od poslanica, primjerice Poslanicom Efežanima ili Poslanicom Kološanima. Većinu poslanica napisao je apostol Pavao različitim kršćanskim zajednicama diljem tadašnjega Sredozemlja.

Njihova je svrha ohrabriti, poučiti i opomenuti nove vjernike. One pružaju vrlo konkretne upute o tome kako bi Kristov učenik trebao živjeti i svjedočiti svoju vjeru.

Knjiga Postanka

Ako želite krenuti od samoga početka, pročitajte Knjigu Postanka. Kao što joj ime govori, ona govori o počecima svijeta i ljudske povijesti.

Već u prva tri poglavlja upoznajemo Boga kao svemogućega Stvoritelja svijeta i čovjeka. Ta poglavlja objašnjavaju kako je grijeh ušao u svijet, kako je narušio čovjekov odnos s Bogom te kako je Bog u svojoj milosti pripravio put spasenja. Knjiga Postanka postavlja temelje za cijelu biblijsku povijest spasenja.

2. Napravite plan čitanja

Odaberite vrijeme

Odredite dio dana koji ćete posvetiti čitanju Svetoga pisma. To može biti rano ujutro, prije nego što se ukućani probude, tijekom stanke na poslu ili navečer prije spavanja.

Nastojte čitati svakoga dana kako biste stekli naviku redovitoga hranjenja Božjom riječju.

Odaberite mjesto

Pronađite mirno i ugodno mjesto za čitanje – omiljenu fotelju, radni stol, kuhinjski stol ili drugi kutak u kojem se možete sabrati.

Ako redovito čitate na istome mjestu i u isto vrijeme, ono će s vremenom postati vaš poseban prostor susreta s Bogom.

Pripremite ono što vam treba

Neka vam pri ruci budu olovka, označivači teksta, bilježnica ili dnevnik te, ako želite, šalica kave ili čaja.

No ne zaboravite: jedino što vam je doista potrebno jest otvorena Biblija.

3. Počnite polako

Na početku čitajte manje odlomke ili jedno poglavlje dnevno. Dovoljno je deset do petnaest minuta.

Nemojte se opteretiti željom da odjednom pročitate cijelu biblijsku knjigu. Zadržite se na svakoj riječi i rečenici. Razmišljajte o pročitanome. Meditirajte nad Božjom riječju. Zapišite svoje misli, osjećaje, molitve ili zahvale.

Pritom uvijek tražite kako ono što čitate primijeniti u vlastitom životu. Možda ćete pronaći Božje obećanje kojemu možete vjerovati, upozorenje koje trebate poslušati ili zapovijed koju trebate izvršiti.

Primjena Božje riječi, vođena Duhom Svetim, postupno nas mijenja, posvećuje i sve više suobličuje Isusu Kristu (usp. Rim 8, 28-29).

4. Započnite molitvom

Prije čitanja pozovite Duha Svetoga da vas vodi. Njega ste primili kada ste povjerovali u Krista.

Isus ga naziva Braniteljem i Pomoćnikom (usp. Iv 14, 26), koji nas poučava svemu i uvodi u svu istinu (usp. Iv 16, 13). Zato je mudro moliti ga da vam pomogne razumjeti i ispravno tumačiti Sveto pismo.

Više od dobre knjige

Biblija nije samo dobra knjiga. Ona je Knjiga života koja vodi u život s Isusom Kristom.

Po njoj upoznajemo Boga u svoj njegovoj veličini i slavi, upoznajemo sebe u vlastitoj grešnosti i ranjenosti te otkrivamo put otkupljenja i obnove.

Hoćete li već danas otvoriti Sveto pismo i započeti otkrivati njegovo neiscrpno bogatstvo – susrećući u njemu Boga, Isusa Krista te dar spasenja i obnove za svoju umornu i grijehom ranjenu dušu?

Izvor: openthebible.org

Prijevod: M. Đ.