OPREZ Prizivanje mrtvih nije nimalo bezazleno

Neki tvrde da je korištenje Ouija ploče “siguran” način za stupanje u kontakt s mrtvima. Međutim, Katolička Crkva upozorava da je takva praksa protivna vjeri i može biti duhovno opasna.

Portal ChurchPOP razgovarao je s egzorcistom biskupije Nashville, donom Danom Reehilom, koji je objasnio zašto su mediji, vidovnjaci, Ouija ploče i okultne prakse “nezdrave za ljudsku dušu”.

“Ne razgovarate s pokojnicima, nego s nečim što se predstavlja kao oni”

Don Dan Reehil objašnjava:

“Kada pokušavate stupiti u kontakt sa svojim pokojnim voljenima, zapravo najčešće ne stupate u kontakt s njima. U pravilu stupate u kontakt s demonom koji se predstavlja kao vaša voljena osoba.”

Dodaje kako Bog ponekad može dopustiti da duše iz čistilišta dođu do ljudi i zatraže molitvu kako bi dosegnule puninu neba.

“To je prekrasna stvar, ali vrlo rijetka.”

Prema njegovim riječima, demoni su vrlo inteligentni i “veliki obmanjivači”. Oni mogu promatrati, slušati i vrlo uvjerljivo oponašati.

“Kada mislite da razgovarate sa svojom pokojnom bakom, zapravo razgovarate s demonom. Tim razgovorom mu otvarate prostor, a zatim se on može vezati uz vas i donijeti vam različite probleme. Molim vas, nemojte pokušavati stupati u kontakt s mrtvima.”

Što Katolička Crkva uči o prizivanju mrtvih?

Don Reehil podsjeća da Sveto pismo jasno upozorava protiv pokušaja prizivanja mrtvih.

“Bog nam je u svojoj riječi, u Svetom pismu, rekao da mu je neugodno kada pokušavamo razgovarati s mrtvima.”

Navodi Knjigu Ponovljenog zakona (Pnz 18):

“Neka se kod tebe ne nađe nitko tko bi vračao, čarao, gatao, proricao po znamenjima, bavio se čaranjem, bajanjem ili prizivanjem duhova i mrtvih. Jer je Jahvi odvratan svatko koji to čini.”

Kome se onda obratiti?

Egzorcist savjetuje vjernicima da se umjesto traženja odgovora u okultnim praksama obrate Duhu Svetome.

Podsjeća na Isusove riječi iz Evanđelja po Ivanu: "Branitelj – Duh Sveti, koga će Otac poslati u moje ime – poučavat će vas o svemu i dozivati vam u pamet sve što vam ja rekoh." (Iv 14,26)

Don Reehil poziva vjernike da se približe Bogu: "Približite se Bogu, osobito u ovo vrijeme kada se mnogo toga događa. Ljubite ga, slušajte ga i klanjajte mu se."

Izvor: churchpop.com

Prijevod: M. Đ.