SAGRADA FAMILIA Svaki od 18 tornjeva ima svoju priču

Antoni Gaudí projektirao je Sagradu Famíliu s točno 18 tornjeva, od kojih je svaki posvećen važnoj osobi iz kršćanske tradicije. Taj broj nije slučajan, nego je namjerno odabran. Predstavlja cjelovitu simboličku strukturu ugrađenu u samu arhitekturu crkve.

Osamnaest tornjeva podijeljeno je u četiri skupine:

12 tornjeva posvećenih apostolima – Isusovim učenicima koji su širili kršćanstvo

4 tornja posvećena evanđelistima – piscima četiriju Evanđelja

1 toranj posvećen Blaženoj Djevici Mariji – Isusovoj majci

1 središnji toranj posvećen Isusu Kristu – najviši i najvažniji toranj

Zajedno, ovi tornjevi predstavljaju duhovnu hijerarhiju Crkve koja se uzdiže prema nebu.

Gaudí je zamišljao tornjeve kao „šumu vjere“, pri čemu svaki vrh pokazuje prema Bogu. Njegov je cilj bio izraziti cijelu priču i strukturu katoličkog kršćanstva u jednoj jedinoj građevini, iako je gradnja započela 1882. godine.

Prva skupina: Dvanaest apostola

Glavna skupina tornjeva, njih dvanaest, posvećena je apostolima Isusa Krista, prvim učenicima koji su pomogli u širenju kršćanstva. Ti se tornjevi nalaze u donjem dijelu vertikalne strukture Sagrade Famílie.

Apostoli su ravnomjerno raspoređeni: po četiri tornja pripadaju svakoj od triju glavnih pročelja Sagrade Famílie:

četiri tornja na Pročelju Rođenja (istočna strana)

četiri tornja na Pročelju Muke Kristove (zapadna strana)

četiri tornja na Pročelju Slave (južna strana), gdje se gradnja i dalje nastavlja

Tornjevi apostola predstavljaju zemaljski rad Crkve i njezinih vjernika te čine najnižu razinu hijerarhije tornjeva koju je Gaudí osmislio. Iznad njih nalaze se tornjevi posvećeni evanđelistima, Blaženoj Djevici Mariji i samom Isusu Kristu.

Tornjevi Pročelja Rođenja (istok)

To su najukrašeniji tornjevi cijele bazilike jer je Gaudí osobno oblikovao ovo pročelje. Njihov je dizajn mekši, organskiji i bogat biljnim motivima, životinjama i kršćanskim simbolima, među kojima se ističe Stablo života.

Njihova visina kreće se od 98 do 107 metara.

To je također skupina tornjeva na koje se posjetitelji penju kada kupe ulaznicu za pristup tornju Pročelja Rođenja. Detalji kamenog ukrasa koji se vide izbliza nisu uočljivi sa zemlje, zbog čega je posjet tornju jedno od najupečatljivijih i najnezaboravnijih iskustava pri obilasku Sagrade Famílie. Taj doživljaj posebno cijene posjetitelji i fotografi koji svake godine dolaze u središte Barcelone.

Druga skupina: Tornjevi četiriju evanđelista

Četiri tornja posvećena evanđelistima nalaze se iznad tornjeva apostola i okružuju središnje križište bazilike.

Svaki od njih nosi ime jednog od četiriju pisaca Evanđelja: Mateja, Marka, Luke i Ivana. Na vrhu svakog tornja nalazi se simbol evanđelista kojem je toranj posvećen: krilati anđeo (Matej), lav (Marko), vol (Luka) i orao (Ivan).

Svaki toranj visok je 135 metara i okružuje Toranj Isusa Krista, prikazujući potpornu ulogu evanđelista u naviještanju njegove poruke. Sva četiri tornja evanđelista dovršena su 2023. godine, kada je održana njihova prva svečana rasvjeta, što je bio jedan od važnih trenutaka u nastavku gradnje.

Njihovi se simboli mogu pronaći i unutar bazilike, u obojenim staklenim ovalima na stropu glavne lađe, neposredno ispod tornjeva.

Treća skupina: Toranj Blažene Djevice Marije

Toranj Blažene Djevice Marije visok je 138 metara. To je drugi najviši dovršeni toranj Sagrade Famílie. Smješten je istočno od apside, zbog čega je nešto viši od tornjeva posvećenih evanđelistima.

Toranj je svečano otvoren 8. prosinca 2021. godine. Tada je na njegov vrh postavljen završni ukras – velika svjetleća zvijezda. Zvijezda ima promjer 7,5 metara i oblikovana je s 12 krakova. Noću snažno svijetli i osvjetljava okolni prostor.

Upravo ta zvijezda čini toranj prepoznatljivim u panorami Barcelone. Njezina svjetlost i ljepota učinile su je čestim motivom fotografija tornja i cijele bazilike.

Datum otvorenja također ima posebno značenje. 8. prosinca obilježava se blagdan Bezgrešnog začeća Blažene Djevice Marije, koji slavi događaje iz njezina života.

Četvrta skupina: Toranj Isusa Krista

Toranj Isusa Krista najvažniji je, središnji i najviši toranj Sagrade Famílie. Nalazi se iznad tornjeva apostola, evanđelista i Blažene Djevice Marije te predstavlja najvažniji element složene strukture koju je zamislio Gaudí.

Na sjecištu glavnih osi bazilike Toranj Isusa Krista kruni Sagradu Famíliu i ostvaruje Gaudíjevu viziju o 18 tornjeva. Njegov središnji položaj, visina i način oblikovanja čine ga najvažnijim dijelom cijele građevine i njezinim vrhuncem.

Visina i simbolika

Toranj Isusa Krista visok je 172,5 metara, čime je postao najviši crkveni toranj na svijetu. Križ na njegovu vrhu iznosi 17 metara i širok je 13,5 metara, a težak oko 200 tona.

Vanjski dio tornja ukrašen je bijelom keramikom i staklenim mozaicima koji reflektiraju svjetlost i omogućuju da bude vidljiv iz gotovo svih dijelova Barcelone.

Gaudí je namjerno odredio visinu tornja tako da ostane niži od obližnjeg brda Montjuïc, u skladu sa svojom filozofijom da nijedna ljudska građevina ne smije nadmašiti prirodu.

Izvor: thesagradafamilia.com

Prijevod: M. Đ.